八月三日早起
作者：周紫芝
朝代：宋

paragraphs: 金樞壞殘月，暘谷賓朝曦。
九日浴滄海，一日騰上枝。
上枝邈何許，但隱山半規。
須臾掛銅鉦，飛上天一涯。
光景被草木，曄曄含幽姿。
微暾入圓吭，飛鳴各嚶咿。
物意自欣悅，人情傷歲時。
卷我東窗簾，羣山抺脩眉。
炙背翻故書，搜腸出新詩。
俟河幾時清，種豆落爲萁。
人生行樂耳，富貴終何爲。
丈夫風雲會，事業肩臯夔。
時哉不我與，浩歌君勿疑。
紉蘭可爲佩，製荷可爲衣。
駕以白玉虬，驂以蒼精螭。
翩翩八荒外，渺渺天風吹。
世俗付一笑，造化真小兒。